97. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ.535 της 10/21 Ιουλ. 1978 (ΦΕΚ Α΄ 114)  Περί ιδρύσεως εις το Αρχηγείον Αστυνομίας Πόλεων Υπηρεσίας Προϊσταμένου Επιτελείου.  Έχοντες υπ’ όψει: 1.Τας διατάξεις του άρθρου 2 παρ. 5 του Ν.295/1976 (ΦΕΚ 84 τ.Α΄) «περί τροποποιήσεως και συμπληρώσεως διατάξεων τινών των οργανικών νόμων Υπηρεσιών του Υπουργείου Δημοσίας Τάξεως». 2.Την υπ’ αριθ.17855 Φ 030.2 από 25.5.1978 πρότασιν του Αρχηγού Αστυνομίας Πόλεων, και 3.Την υπ’ αριθ.537/1978 από 22.6.1978 γνωμοδότησιν του Συμβουλίου της Επικρατείας, προτάσει του Ημετέρου επί της Δημοσίας Τάξεως Υπουργού, αποφασίζομεν: Άρθρον 1. Υπηρεσία Προϊσταμένου Επιτελείου. Ιδρύεται εις το Αρχηγείον Αστυνομίας Πόλεων Υπηρεσία Προϊσταμένου Επιτελείου η οποία διοικείται υπό Γενικού Αστυνομικού Διευθυντού ή Αστυνομικού Διευθυντού Α΄ τάξεως, βοηθουμένου υπό ενός Αξιωματικού Αστυνόμου Β΄ τάξεως, όστις εκτελεί καθήκοντα Γραμματέως. Αρθρον 2. Καθήκοντα-Αρμοδιότητες Προϊσταμένου  Επιτελείου. 1.Ο Προϊστάμενος της Υπηρεσίας Επιτελείου επιβλέπει και συντονίζει το έργον των Διευθύνσεων και Υποδιευθύνσεων του Αρχηγείου, επιλύει τα προβλήματα, τα οποία αναφύονται μεταξύ αυτών και γενικώς μεριμνά δια την καλήν και αποδοτικήν λειτουργίαν των. 2.Γνωστοποιεί τας αποφάσεις του Αρχηγού εις τους αρμοδίους επιτελείς δια την έκδοσιν των αναγκαίων διαταγών και ενημερώνει σχετικώς τούτον επί του αποτελέσματος. 3.Ενημερώνει τον Αρχηγόν του Σώματος επί παντός σοβαρού θέματος και εκτελεί πάσαν ετέραν διαταγήν αυτού. Αρθρον 3. Καθήκοντα Γραμματέως. 1.Είναι αρμόδιος δια την ασφάλειαν του οικήματος, προΐσταται του Τμήματος Εσωτερικών Λειτουργιών και εποπτεύει δια την καλήν διεξαγωγήν της εσωτερικής υπηρεσίας. 2.Εκτελεί και παν έτερον καθήκον το οποίον ήθελεν ανατεθή εις τούτον υπό του Προϊσταμένου της Υπηρεσίας Επιτελείου. Εις τον αυτόν επί της Δημοσίας Τάξεως Υπουργόν, ανατίθεμεν την δημοσίευσιν και εκτέλεσιν του παρόντος Προεδρικού Διατάγματος.   